ÜHISARUANNE EUROOPA PARLAMENDILE JA NÕUKOGULE Aomeni erihalduspiirkond: 2011. aasta aruanne /* JOIN/2012/010 final */





ÜHISARUANNE EUROOPA PARLAMENDILE JA NÕUKOGULE Aomeni erihalduspiirkond: 2011. aasta aruanne Sissejuhatus Alates Aomeni üleandmisest Mandri-Hiinale kaksteist aastat tagasi on Euroopa Liit ja selle liikmesriigid Aomeni erihalduspiirkonna majanduslikku ja poliitilist arengut tähelepanelikult jälginud. Selleks et täita 1999. aastal Euroopa Parlamendi ees võetud kohustust, koostatakse kõnealuse arengu kohta iga-aastaseid aruandeid. Käesolev kümnes aruanne käsitleb 2011. aastat. Euroopa Liidu suhted Aomeniga tuginevad ühistele väärtustele, Euroopa pärandile ja ühistele huvidele sellistes valdkondades nagu majandus, keskkond, haridus ja kultuur. 2011. aastal tugevdati kahepoolseid suhteid 1992. aastal allakirjutatud kaubandus- ja koostöölepingu raames. EL tunnustab põhimõtte „üks riik, kaks süsteemi” rahuldavat rakendamist 2011. aastal kooskõlas Aomeni erihalduspiirkonna põhiseadusega. Aomeni elanike põhiõigusi ja vabadusi on austatud. EL loodab Aomeni põhiseaduse raamistikus ja vastavalt Aomeni elanikkonna soovile näha edasisi edusamme suurema demokraatia suunas. Poliitiline areng 2011. oli Aomeni valitsusjuhi Fernando Chui ametisoleku teine aasta. 15. novembril tehtud iga-aastases poliitilises pöördumises rõhutas Chui, et tema valitsuse esmane prioriteet on inimeste elatustaseme parandamine. Ta tõstis esile ka Aomeni majanduse mitmekesistamise meetmeid. Ta avaldas esmakordselt poliitiliste reformide kava, mida hakatakse rakendama stabiilselt ja korrapäraselt. 17. novembril palus Aomeni erihalduspiirkonna valitsus Hiina rahvakongressi alalisel komiteel põhiseadust tõlgendada, et saada luba teha muudatusi 2013. aastal toimuva viienda seadusandliku kogu moodustamise ning 2014. aastal toimuva valitsusjuhi valimise metoodikas. Pärast 2011. aasta lõpus menetluskäigu kohta selgituste saamist alustas haldus- ja justiitsminister Florinda Chan avalikkusega konsulteerimist, et küsida avalikkuse arvamust Aomeni poliitilise süsteemi muutmise kohta. 2011. aastal avati Taiwanis Aomeni majandus- ja kultuuriesindus. Taiwan avas Aomenis Taipei majandus- ja kultuuriesinduse. Nimetatud esinduste eesmärk on edendada Taiwani ja Aomeni vahelist koostööd ning majandus-, kaubandus-, turismi- ja kultuurivahetust. Majandusareng 2011. aastal kasvas Aomeni majandus märkimisväärselt. SKP esimese kolme kvartali tegelik kasvumäär 21,8 %[1] oli tingitud hoogsalt arenevast turismi- ja hasartmängusektorist ning investeerimise elavnemisest. Koos pideva turistide sissevooluga kasvasid hasartmängudest saadavad tulud 2011. aastal rekordilise 269 miljardi pataakani,[2] suurendes võrreldes 2010. aastaga 42 %. Saabunud külastajate arv kasvas 12 %, ulatudes 2011. aastal 28 miljonini, kusjuures 58 % Aomeni turistidest moodustasid Mandri-Hiina külastajad, kes andsid olulise tõuke Aomeni majanduse kiirele arengule. Aomen on jätkuvalt maailma suurim kasiinoturg, mille suurus ületab tema lähimate konkurentide oma märkimisväärselt. Turismimajanduse kiirest arengust kasu saamiseks planeerivad arendajad uute kasiinode ja puhkekeskuste ehitamist Aomenis. 2011. aasta kolmandas kvartalis olid 32 uut hotelliprojekti töös ja/või ootasid asjaomastes ametiasutustes heakskiitmist[3]. Nende projektide valmimisel lisandub praegusele 22 356 hotellitoale rohkem kui 24 000 tuba. Kasiinosektori ülemäärase kasvu piiramiseks teatas Aomeni erihalduspiirkonna valitsus, et 2013. aastaks seatakse mängulaudade arvu ülempiiriks 5 500 ning edaspidi piiratakse nende arvu kasvu 3 %ga aastas. Teenindussektori kiire arengu tulemusel on varasemast teravamaks muutunud tööjõupuuduse probleem. Töötuse määr langes 2011. aasta neljandas kvartalis 2,1 %ni, mis on möödunud aastakümne madalaim näitaja. Kasvava majanduse vajaduste täitmisel sõltus Aomen järjest enam sissetoodud töölistest ja spetsialistidest. 2011. aasta lõpuks kasvas mitteresidentidest töötajate arv 94 028ni võrreldes 2010. aasta 75 000ga, moodustades 28 % kogu tööjõust. Ettevõtlussektor taotleb dünaamilisemat ja paindlikumat tööjõu sissetoomise korda, et leevendada nii kvalifitseerimata kui ka kvalifitseeritud tööjõu puudust. Inflatsioonimäär tõusis kiiresti 2,8 %lt 2010. aastal 5,8 %le 2011. aastal. Elatustaseme parandamiseks ja inflatsiooniga võitlemiseks jätkas Aomeni erihalduspiirkonna valitsus kõigile elanikele mitmesuguste soodustuste pakkumist ja otseste toetussummade maksmist. Nimetatud meedet on rakendatud alates 2008. aastast. Põhiliseks väljakutseks on endiselt majanduse mitmekesistamine. Hasartmängutööstus jätkas kiiret arengut ning oli jätkuvalt suurim tööhõivesektor, andes tööd 21 %le kogu Aomeni tööjõust. Hasartmängumaks moodustas 83,5 % 2011. aasta fiskaaltuludest võrreldes 72 %ga 2007. aastal[4]. Mõningaid edusamme on tehtud hasartmänguga mitte seotud sektorites, nagu kohtumiste, algatuste, konverentside ja messide majandusharu ning loov- ja kultuuritööstus. Suurem osa jõupingutustest Aomeni majanduse mitmekesistamiseks on tehtud valitsuse juhtimisel, sealhulgas mitmete suurte messide ja foorumite organiseerimine. Ka hotelli-, restorani- ja jaemüügisektor olid eelmisel aastal edukad. Piirkondlik integratsioon on Aomeni jaoks esmatähtis. Aomen soodustab jätkuvalt integratsiooni süvenemist Pärlijõe suudmeala regiooniga ning loob endale Aomeni majandus- ja kaubanduskoostööfoorumi kaudu nišipositsiooni, olles sillaks Hiina ja portugali keelt kõnelevate riikide vahel. Aomeni rolli rõhutati Hiina RV 12. viisaastaku plaani vastavasisulises peatükis. Hiina toetab ka Aomeni positsiooni rahvusvahelise turismi- ja vaba aja veetmise keskusena, mis on äri ja kaubavahetuse foorumiks Hiina ja portugali keelt kõnelevate maade vahel. Hiina toetab samuti Aomeni majanduse mõõdukat mitmekesistamist. Guangdongi-Aomeni koostöö raamleping allkirjastati kohe pärast 12. viisaastaku plaani avaldamist märtsis 2011. Lepingu eesmärgiks on tugevdada Aomeni ja Guangdongi vahelist sotsiaal-majanduslikku integratsiooni, lihtsustada Aomeni majanduse mitmekesistamist ning edendada Hiina ja Aomeni tihedama majanduspartnerluse kokkuleppe (CEPA) rakendamist. CEPA kaheksas lisa allkirjastati 14. detsembril 2011. Hengqin (asukohaga Mandri-Hiinas Zhuhais) on Aomeni, Zhuhai linna ja Guangdongi provintsi vaheline peamine arendusprojekt, mis kuulub Guangdongi-Aomeni koostöö raamlepingu kohaldamisalasse. Seda ala peetakse provintsivalitsuse ja Aomeni erihalduspiirkonna uutmoodi koostööviisi eeskujuks. Aomeni Hengqinis renditud maalapist antakse 1 km2 Aomeni Ülikooli kasutusse ning ülejäänud 4 km2 võetakse kasutusele uute tööstusharude arendamiseks. Euroopa ettevõtjad on näidanud üles sügavat huvi selle Hengqini piirkonna vastu. Kõnealune väljarenditud ala allub Aomeni jurisdiktsioonile ja koostamisel on üksikasjalikum planeering. Aomeni erihalduspiirkonna valitsus on välistanud rohkemate kasiinode rajamise sellele Aomeni erihalduspiirkonna geograafilisele laiendusele. Aomen on teinud märkimisväärset edasiminekut maksualast teabevahetust puudutavate lepingute võrgustiku laiendamisel. 2011. aastal sõlmis Aomen kaheksa maksualase teabevahetuse lepingut ning ühe topeltmaksustamise vältimise lepingu protokolli, mis võimaldavad teabevahetust kaubanduspartneritega. Varasemalt oli Aomen sõlminud viis topeltmaksustamise vältimise lepingut ning on seega nüüd ületanud G-20 poolt nõutud 12 asjakohase maksulepingu (neist 6 ELi liikmesriikidega) künnise. OECD läbipaistvuse ja maksualase teabevahetuse ülemaailmne foorum tunnustas oma vastastikuse eksperthinnangu esimese etapi aruandes Aomeni jõupingutusi rahvusvahelistele standarditele vastavate lepingute sõlmimiseks. 2008. aastast alates on ELi-Aomeni kaubavahetuse suund muutunud vastupidiseks, mis tähendab, et EL ekspordib rohkem Aomeni kui vastupidi. See arengusuund tuleneb Aomeni kahanevast tootmisbaasist ning suurest nõudlusest imporditud kaupade järele. 2011. aasta esimese üheksa kuu jooksul tegi ELi eksport Aomeni 68 % hüppe 247 miljoni euroni, kusjuures EL importis Aomenist 60 miljoni euro väärtuses kaupa[5]. EL oli Hiina järel suuruselt teine kaupade Aomeni eksportija, moodustades 2011. aasta impordi kogumahust 24 %[6]. Investeeringute valdkonnas tegutses Aomenis 54 ELi päritolu ettevõtet[7]. Üle poole investeeringutest tehti hulgi- ja jaemüügivaldkonnas, teised investeerijad olid finantsasutused ning transpordi, kommunikatsiooni ja tööstustootmisega tegelevad ettevõtted. ELi ettevõtluskojad Aomenis muutuvad samuti järjest aktiivsemaks. ELi ja Aomeni koostöö 2011. aasta jooksul arenesid ELi ja Aomeni vahelised kahepoolsed suhted ja koostöö tänu juba olemasolevale tugevale alusele. Mõlema osapoole peamiseks eesmärgiks on koostöö süvenemine ELi ja Aomeni vahel, sealhulgas koostöö uutes olulistes ühist huvi pakkuvates valdkondades. Seda kinnitati 29. juunil 2011 Aomenis aset leidnud iga-aastase ELi ja Aomeni ühiskomitee kohtumise konstruktiivsete arutluste käigus. Ühiskomitee kohtumisel vaatasid mõlemad osapooled üle viimased arengud omavahelistes suhetes, sealhulgas kaubanduse ja investeerimise valdkondades. Mõlemad osapooled hindasid olemasolevaid koostöömeetmeid, sealhulgas õigusalase koostöö programmi ja käimasolevat Aomeni tõlkide koolitusprogrammi ning ka Hongkongile ja Aomenile suunatud ELi äriteabeprogrammi (EUBIP) raames Aomenis rakendatavaid meetmeid. Mõlemad osapooled tegid ülevaate maksualase koostöö hetkeseisust ja oma seisukohtadest hoiuste maksustamise võimaliku süvendatud koostöö osas. Teabevahetus oli viljakas ka muudes olulist ühist huvi pakkuvates valdkondades, sealhulgas haridus, kultuurivahetused ja keskkonnakaitse ning valmisolek uurida neid valdkondi võimaliku tulevase koostöö valguses. EL julgustas Aomeni ühinema WTO riigihankelepinguga. Nimetatud uutes valdkondades tehtud edusammud näitavad süvenevaid kahepoolseid suhteid ELi ja Aomeni vahel. 29. juunil parafeeriti ühiskomitee kohtumise raames Aomeni ja Euroopa Liidu vaheline teatavaid lennundusküsimusi käsitlev horisontaalleping. See tähistas kahepoolsete suhete tugevnemist õhutranspordi valdkonnas. Hongkongile ja Aomenile suunatud ELi äriteabeprogrammi meetmed Aomenis, mida kaasrahastab Euroopa Komisjon ja juhib Hongkongi Euroopa Kaubanduskoda, on muutunud arvukamaks ja mitmekesisemaks. EUBIP on osutunud ELi ja Hongkongi äriringkondade vastastikuse mõistmise parandamise edukaks kanaliks. 2011. aastal olid prioriteetideks Euroopa riigivõla kriis, tihedama majanduspartnerluse kokkulepe ja kaubandussuhted ELi ja Hiina vahel ning ka Aomeni kahel suurel iga-aastasel üritusel osalemine (Aomeni rahvusvaheline mess ja rahvusvaheline keskkonnakoostöö foorum). ELi osavõtt mõlemast üritusest üheskoos ELi liikmesriikidega ja Euroopa ettevõtjatega ühises ELi paviljonis on ELi nähtavust märkimisväärselt suurendanud ning andnud Aomeni ja Mandri-Hiina külastajatele hea võimaluse võrgustike loomiseks ning ELi ettevõtluse tutvustamiseks. ELi liikmesriikide ettevõtluskojad toetavad ja osalevad EUBIPi Aomeni meetmetes. Samas oleks Aomenis asuvate ettevõtjate otsesem osalemine EUBIPi erinevate tööstusharude ettevõtlusnõukogudes kasulik ettevõtluse spetsiifiliste probleemide ja huvide väljaselgitamiseks ja mõistmiseks. EL ja ELi liikmesriigid suurendasid avaliku diplomaatia jõupingutusi selles piirkonnas, eesmärgiga tihendada sidemeid Aomeniga, tugevdada inimestevahelisi kontakte ning edendada haridusalaseid vahetusi teaduskondade ja üliõpilaste vahel, sealhulgas Erasmus Munduse programmi kaudu. EL jätkas Aomeni Ülikoolis Jean Monnet' õppetooli toetamist, mis organiseeris aasta jooksul mitmeid edukaid Jean Monnet' konverentse. Kultuuridevahelist dialoogi süvendas UNESCO Euroopa kultuuripärandi teemaline fotonäitus. 2011. aasta lõpus algatas EL konkursi, et saada ettepanekuid ELi Aomeni 2012.–2015. aasta akadeemilise programmi jaoks. Peamine eesmärk on teavitustegevuse arendamine, et parandada ELi nähtavust ning süvendada akadeemilist koostööd ELi kõrgharidusasutustega, sealhulgas julgustada rohkemaid teadlasi ja üliõpilasi alustama ELi teemalisi õpinguid ja tegema uurimustöid. 2011. aasta jooksul jätkus koostöö, mille eesmärk oli suurendada kvalifitseeritud tõlkide hulka, kes vastaksid Aomeni kakskeelsete, hiina ja portugali keeles töötavate ametiasutuste vajadustele. Selle programmi raames toimub tõlkide koolitamine Aomenis ja Brüsselis viie kuu jooksul. Komisjon arendab ka edaspidi oma suhteid Aomeni erihalduspiirkonnaga, tugevdab majandus- ja kaubandussidemeid, süvendab koostööd äriringkondade ja kodanikuühiskonnaga ning edendab liikuvust ja vahetusi Aomeni elanikkonnaga. Mitmesugused vahetused ja dialoog ELi ning Aomeni vahel jätkuvad ka 2012. aastal. EL loodab eelkõige arendada tegevusi, mis on seotud kultuurilise vahetuse ja akadeemiliste küsimustega. [1] Kui ei ole märgitud teisiti, pärinevad andmed Aomeni majanduse kohta Aomeni erihalduspiirkonna valitsuse statistika- ja rahvaloendusameti avaldatud ametlikust statistikast. [2] Allikas: Aomeni erihalduspiirkonna valitsuse hasartmängude kontrollimise ja koordineerimise amet. [3] Allikas: Aomeni erihalduspiirkonna valitsuse maa-, avaliku sektori ehitustööde ja transpordiamet. [4] Allikas: Aomeni erihalduspiirkonna valitsuse finantsteenuste amet . [5] Allikas: Eurostat, 12. jaanuari 2012. aasta seisuga. [6] Allikas: Aomeni erihalduspiirkonna valitsuse statistika- ja rahvaloendusameti 2010. aasta väliskaubavahetuse statistika. [7] Allikas: Aomeni erihalduspiirkonna valitsuse statistika- ja rahvaloendusameti 2010. aasta otseinvesteeringute statistika.